b'\n_START_ARTICLE_\nGlukoosioksidaasi\n_START_PARAGRAPH_\nGlukoosioksidaasi on entsyymi, joka katalysoi glukoosin ja er\xc3\xa4iden muiden monosakkaridien hapettumista aldonihapoiksi ja niiden laktoneiksi. Entsyymi\xc3\xa4 esiintyy er\xc3\xa4iss\xc3\xa4 kasveissa, sieniss\xc3\xa4 ja bakteereissa. Glukoosioksidaasia k\xc3\xa4ytet\xc3\xa4\xc3\xa4n l\xc3\xa4\xc3\xa4ketieteellisess\xc3\xa4 diagnostiikassa verensokerin m\xc3\xa4\xc3\xa4ritt\xc3\xa4miseen ja leipomoteollisuudessa. Glukoosioksidaasin EC-numero on EC 1.1.3.4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nK\xc3\xa4ytt\xc3\xb6kohteisiinsa glukoosioksidaasi eristet\xc3\xa4\xc3\xa4n useimmiten Aspergillus niger-homeesta. L\xc3\xa4\xc3\xa4ketieteellisess\xc3\xa4 analytiikassa glukoosioksidaasia k\xc3\xa4ytet\xc3\xa4\xc3\xa4n helppona ja nopeana tapana mitata veren glukoosipitoisuutta. Esimerkiksi monet diabetespotilaiden k\xc3\xa4ytt\xc3\xa4m\xc3\xa4t verensokerimittarit perustuvat glukoosioksidaasiin, piparjuuriperoksidaasiin ja hapettuvaan v\xc3\xa4riaineeseen, joka on tyypillisesti tetrametyylibentsidiini tai 2,2\xe2\x80\xb2-atsinobis(3-etyyli-2,3-dihydrobentstiatsolisulfonaatti). Glukoosioksidaasi hapettaa glukoosin, jolloin muodostuu vetyperoksidia, ja peroksidaasi hapettaa vetyperoksidin avulla v\xc3\xa4riaineen v\xc3\xa4rilliseksi, jonka absorboiman s\xc3\xa4teilyn m\xc3\xa4\xc3\xa4r\xc3\xa4 voidaan mitata._NEWLINE_Glukoosioksidaasia voidaan k\xc3\xa4ytt\xc3\xa4\xc3\xa4 my\xc3\xb6s elintarviketeollisuudessa. Se parantaa jauhojen s\xc3\xa4ilyvyytt\xc3\xa4 kuluttamalla happea ja est\xc3\xa4m\xc3\xa4ll\xc3\xa4 jauhoja hapettumasta. Reaktiossa muodostuva vetyperoksidi hapettaa gluteenin sis\xc3\xa4lt\xc3\xa4vi\xc3\xa4 kysteiiniaminohappoja muodostaen rikkisiltoja kysteiiniaminohappojen v\xc3\xa4lille. T\xc3\xa4m\xc3\xa4 vahvistaa gluteenia ja tekee taikinasta v\xc3\xa4hemm\xc3\xa4n tarttuvaa, mink\xc3\xa4 vuoksi entsyymi on k\xc3\xa4ytt\xc3\xb6kelpoinen yhdess\xc3\xa4 ksylanaasien kanssa. Entsyymi\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s parantamaan maidon s\xc3\xa4ilyvyytt\xc3\xa4 ja poistamaan kanamunan valkuaisesta glukoosia ennen albumiinin erist\xc3\xa4mist\xc3\xa4.'